RS จัด 4 กลยุทธ์เสริมแกร่ง พร้อมโชว์เรตติ้งคอนเทนต์ “ช่อง 8” พุ่งแรง!
RS จัด 4 กลยุทธ์เสริมแกร่ง พร้อมโชว์เรตติ้งคอนเทนต์ "ช่อง 8" พุ่งแรง! 
RS จัด 4 กลยุทธ์เสริมแกร่ง พร้อมโชว์เรตติ้งคอนเทนต์ "ช่อง 8" พุ่งแรง!
25 ก.พ. 2563

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า เรตติ้งช่อง 8 พุ่งสูงทุกมิติ ทั้งคอนเทนต์รายการข่าว ละคร และมวย ติดอันดับเรตติ้งสูงประจำเดือน ม.ค.63 โดยเฉพาะการถ่ายทอดสดมวยไทยระดับโลก “มวยไทยซุปเปอร์แชมป์” เรตติ้งสูงสุด 3.09
สำหรับคอนเทนต์ข่าวแม่เหล็ก ข่าวเช้าและข่าวเย็นที่ตอกย้ำคอนเซปต์ “เล่าง่าย เข้าใจง่าย เชื่อถือได้”เรตติ้งก็มาแรงติดอันดับท็อป 5 ประจำเดือน ม.ค.63 เช่นกัน อีกทั้งยังได้ละครฟอร์มยักษ์ ‘เรือนสายสวาท’ สร้างทอล์คออฟเดอะทาวน์ได้เช่นกัน ถือว่าการปรับกลยุทธ์ที่มุ่งให้ความสำคัญกับ 3 คอนเทนต์หลักประสบความสำเร็จอย่างยอดเยี่ยม
อย่างไรก็ตาม ในปีนี้ผู้ประกอบอุตสาหกรรมทีวิดิจิทัลยังคงต้องเผชิญกับแรงกดดันต่อเนื่องจากสภาพเศรษฐกิจมหภาคทั้งในและต่างประเทศ ในส่วนของบริษัทได้เพิ่มความพร้อมในองค์กรและกำหนดกลยุทธ์ทางธุรกิจที่เหมาะสมกับสถานการณ์ เพื่อรักษาความเป็นผู้นำและนำพาสู่ความสำเร็จและเป้าหมายที่กำหนดไว้
ส่วนของสถานีโทรทัศน์ช่อง 8  ยังคงเป็นเรือธงและหัวหอกของธุรกิจสื่อที่ทำรายได้เติบโตดีมาตลอด หลังจากเมื่อปลายปีที่ผ่านมา มีการเสริมทัพผู้บริหารใหม่ ที่บริหารงานเชิงรุก ควบคู่กับการพลิกโฉมปรับผังรายการใหม่ยกแผง เชื่อมโยงโครงสร้างสุดยอดคอนเทนต์ การตลาดที่แม่นยำ พันธมิตรผู้นำธุรกิจ เพื่อเกิดประสิทธิภาพสูงสุด ภายใต้แนวคิด “Connext To The New Era”
สำหรับในไตรมาสแรกปีนี้ยังได้เสริมแกร่งด้วย 4 กลยุทธ์สำคัญ People, Cost &amp; Content, Entertainmerce และ Platform &amp; Partner มาบริหารจัดการ พร้อมชูการตลาดนำร่อง ลุยสู้ศึกทีวีดิจิทัลอย่างเต็มรูปแบบ
“การเสริมกลยุทธ์ และปรับแผนธุรกิจในครั้งนี้ เป็นการปูพรมความพร้อมขององค์กร ใช้ศักยภาพของคนทำงานให้เต็มที่ วางคนให้เหมาะกับงาน คิดกลยุทธ์ธุรกิจที่เหมาะกับสถานการณ์ เล่นในเกมส์ของตัวเอง ใช้จุดแข็งและจุดได้เปรียบของเราให้มากที่สุด เพื่อการเติบโตที่แข็งแกร่งและมั่นคง พร้อมมุ่งไปสู่เป้าหมายเดียวกันคือสร้าง New S Curve และนิวไฮให้ได้”นายสุรชัย กล่าว 
ด้านนางสาวนงลักษณ์ งามโรจน์ Head of Digital Television Business ของ RS กล่าวว่า เพื่อให้ทันกับสถานการณ์สื่อที่เปลี่ยนไป ปีนี้ช่อง 8 ต้องปรับตัวและปรับกลยุทธ์อีกรอบเพื่อเสริมความแข็งแกร่งให้กับธุรกิจสื่อ โฟกัส 4 เรื่องสำคัญ ได้แก่ People อีกหนึ่งกลยุทธ์หลักผลักดันธุรกิจสำเร็จ จัดทัพใหม่ คนช่อง 8 ต้องกระชับ ฉับไว มีศักยภาพสูง พร้อมรับการเปลี่ยนแปลงและความท้าทายใหม่ ๆ และมีทัศนคติที่ดี พร้อมเดินไปในทิศทางเดียวกัน เปิดโอกาสให้ทีมงานคิดนอกกรอบ ทำงานด้วย Multitasking Skills มากขึ้น
โดย Cost &amp; Content แม้รายได้จากธุรกิจสื่อจะทรงตัว แต่ความสามารถในการทำกำไรของช่อง 8 ดีขึ้นทุกปี เพราะสามารถบริหาร Cost ให้เกิดประโยชน์สูงสุด การลงทุนทำคอนเทนต์ใหม่ๆ ต้องบริหารต้นทุนให้สอดคล้องกับรายได้ โดยงบประมาณในการลงทุนต้องสัมพันธ์กับเรตติ้ง มุ่งแข่งขันกับตัวเองและความผันผวนทางธุรกิจ เพื่อรับมือกับการเปลี่ยนแปลงในยุค Disruption ที่เกิดขึ้น
ด้าน Entertainmerce ซึ่งเป็นผู้นำตลาด สามารถทำรายได้ให้กับช่องมาโดยตลอด ปีนี้ปรับรูปแบบรายการให้สนุก ผู้ชมไม่รู้สึกอึดอัด อยากติดตามต่อเนื่อง ประเดิมลงจอ ในรายการ ‘ปากท้องต้องรู้’ ที่สามารถสร้างเรตติ้งและรายได้ให้กับกลุ่มธุรกิจ RS Mall ได้เป็นอย่างดี
ส่วน Platform &amp; Partner เนื่องจากพฤติกรรมของผู้ชมเปลี่ยนไป ช่อง 8 จึงเดินหน้าจับมือพันธมิตรผู้นำธุรกิจแพลตฟอร์ม ออนไลน์มากขึ้น เพื่อขยายคอนเทนต์ของช่องไปถึงผู้ชมทุกกลุ่ม อาทิ YouTube, Facebook, Line TV เป็นต้น เพื่อเพิ่มฐานผู้ชมช่อง 8 ไปยังคนดูกลุ่มใหม่ๆ เสริมการทำธุรกิจให้ทันต่อโอกาสของการเติบโตในช่องทางออนไลน์ แบบ win win ทั้งคู่ วันนี้คอนเทนต์ของช่อง 8 เติบโตและเปลี่ยนแปลง ส่งผลไปยังเรตติ้งที่จะดีขึ้นอย่างต่อเนื่อง
ล่าสุดช่อง 8 ได้ฉลองยอด 10 ล้าน Subscribers ขึ้นแท่นเป็นอันดับ 4 ของช่องทีวีทั้งหมด มีฐานการเข้าถึงโพสต์ผ่านเฟซบุ๊กแฟนเพจช่อง 8 เดือนละกว่า 40 ล้านคน โดยฐานคนดูคอนเทนต์ช่อง 8 ผ่าน YouTube มากกว่า 47 ล้านคน ทำให้ปัจจุบันคอนเทนต์ของช่อง 8 เข้าถึงคนดู 55 ล้านคน หรือ 86% ของคนดูทั้งประเทศ จะเห็นได้ว่าช่องทางออนไลน์มีฐานคนดูเติบโตอย่างต่อเนื่อง สำหรับการรับชมผ่านหน้าจอและสื่อโฆษณาต่างๆ ยังมีบนรถไฟฟ้า BTS และ LED AD อีกด้วย